CELEX: 32020R0533
Language: mt
Date: 2020-04-15 00:00:00
Title: Regolament (UE) 2020/533 tal-bank Ċentrali Ewropew tal-15 ta’ April 2020 dwar l-estensjoni ta’ skadenzi għar-rapportar ta’ informazzjoni statistika (BĊE/2020/23)

17.4.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 119/15
               
            
         REGOLAMENT (UE) 2020/533 TAL-BANK ĊENTRALI EWROPEW
         tal-15 ta’ April 2020
         dwar l-estensjoni ta’ skadenzi għar-rapportar ta’ informazzjoni statistika (BĊE/2020/23)
         
         IL-KUNSILL GOVERNATTIV TAL-BANK ĊENTRALI EWROPEW,
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra l-Istatut tas-Sistema Ewropea tal-Banek Ċentrali u tal-Bank Ċentrali Ewropew, u b’mod partikolari l-Artikoli 5.1 u 12.1 tiegħu,
         Wara li kkunsidra r-Regolament tal-Kunsill (KE) Nru 2533/98 tat-23 ta’ Novembru 1998 dwar il-ġbir ta’ tagħrif statistiku mill-Bank Ċentrali Ewropew (1), u b’mod partikolari l-Artikolu 5(1) tiegħu,
         Billi:
         
                     (1)
                  
                  
                     L-obbligi ta’ rapportar statistiku stipulati fir-Regolamenti relevanti tal-Bank Ċentrali Ewropew (BĊE) jirriflettu l-ħtiġijiet ta’ data statistika tal-Eurosistema. Madankollu l-pandemija kurrenti tal-marda tal-coronavirus 19 (COVID-19) tista’ toħloq sfida sinifikanti għall-aġenti li jirrapportaw l-istatistika.
                  
               
                     (2)
                  
                  
                     Għaldaqstant, jista’ jkun hemm il-bżonn ta’ estensjoni tal-iskadenzi għal ċertu rapportar ta’ informazzjoni statistika għal perijodu ta’ żmien fiss. Id-deċiżjoni sabiex dan isir għandha tittieħed malajr u b’mod effiċjenti sabiex tkun effettiva.
                  
               
                     (3)
                  
                  
                     Sabiex ikun hemm reazzjoni fil-pront għas-sitwazzjoni pandemika attwali, dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea,
                  
               ADOTTA DAN IR-REGOLAMENT:
         
            Artikolu 1
            Delegazzjoni tas-setgħa biex jiġu estiżi l-iskadenzi għar-rapportar ta’ informazzjoni statistika
            
               1.   Il-Kunsill Governattiv b’dan jiddelega lill-Bord Eżekuttiv is-setgħa li jestendi l-iskadenzi għar-rapportar ta’ informazzjoni statistika meħtieġa skont ir-Regolamenti tal-Bank Ċentrali Ewropew (BĊE) elenkati fl-Anness ta’ dan ir-Regolament.
            
            
               2.   Meta tittieħed deċiżjoni biex tiġi estiża skadenza għar-rapportar ta’ informazzjoni statistika, il-Bord Eżekuttiv għandu jqis:
               
                           (a)
                        
                        
                           il-frekwenza tar-rapportar skont kull Regolament tal-BĊE elenkat fl-Anness taż dan ir-Regolament;
                        
                     
                           (b)
                        
                        
                           l-impatt tal-firxa tal-COVID-19 fuq il-kapaċitajiet ta’ rapportar u ta’ assigurazzjoni tal-kwalità tad-data tal-aġenti li jirrapportaw u fuq il-kapaċità tal-banek ċentrali nazzjonali tal-Istati Membri li l-munita tagħhom hija l-euro (iktar il quddiem ’il-“BĊNi”) u tal-BĊE biex iwettqu l-verifika meħtieġa tal-informazzjoni statistika;
                        
                     
                           (c)
                        
                        
                           l-urġenza tal-ġbir tad-data ikkonċernata għall-eżerċizzju mill-BĊE u l-BĊNi tal-kompiti tas-Sistema Ewropea ta’ Banek Ċentrali (SEBĊ);
                        
                     
                           (d)
                        
                        
                           il-ħtieġa li r-riżorsi tal-BĊE u l-BĊN jiġu ffukati fuq dawk il-ġabriet ta’ data li huma l-aktar meħtieġa b’mod urġenti għall-eżerċizzju mill-BĊE u l-BĊNi tal-kompiti tas-SEBĊ.
                        
                     
            
               3.   Kwalunkwe deċiżjoni meħuda mill-Bord Eżekuttiv skont il-paragrafu 1 għandha tqis il-parir tal-Kumitat tal-Istatistika tas-SEBĊ (STC) fil-kompożizzjoni standard tiegħu. Għall-finijiet li jagħti l-parir tiegħu lill-Bord Eżekuttiv, l-STC għandu jqis il-ħtiġijiet tal-utenti tad-data.
            
            
               4.   Estensjoni tal-iskadenzi għar-rapportar ta’ informazzjoni statistika tista’ tkun relatata biss mar-rapportar li jkun dovut fi jew qabel il-31 ta’ Diċembru 2020.
            
            
               5.   L-iskadenzi għar-rapportar ta’ informazzjoni statistika ma jistgħux jiġu estiżi lil hinn mit-30 tya’ Ġunju 2021
            
            
               6.   Il-Kunsill Governattiv għandu jiġi nnotifikat fuq bażi regolari trimestrali dwar kwalunkwe deċiżjoni meħuda mill-Bord Eżekuttiv jew mill-Membru tal-Bord Eżekuttiv maħtur skont il-paragrafu 1.
            
            
               7.   L-aġenti li jirapportaw ikkonċernati għandhom jiġu informati bi kwalunkwe deċiżjoni meħuda mill-Bord Eżekuttiv skont il-paragrafu 1.
            
            
               8.   Il-Kunsill Governattiv bil-preżenti jiddelega wkoll ill-Board Eżekuttiv is-setgħa li jestendi l-iskadenzi għat-trasmissjoni tal-informazzjoni statistika msemmija fil-paragrafu 1 mill-BĊNi lill-BĊE. Kull deċiżjoni meħuda mill-Bord Eżekuttiv taħt dan il-paragrafu għandha taqbel mad-deċiżjoni relevanti meħuda skont il-paragrafu 1.
            
         
         
            Artikolu 2
            Dispożizzjoni finali
            Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            Dan ir-Regolament għandu jorbot fl-intier tiegħu u japplika direttament fl-Istati Membri f’konformità mat-Trattati.
         
         
            Magħmul fi Frankfurt am Main, il-15 ta’ April 2020.
            
               
                  Għall-Kunsill Governattiv tal-BĊE
               
               
                  Il-President tal-BĊE
               
               Christine LAGARDE
            
         
         
            (1)  ĠU L 318, 27.11.1998, p. 8.
      
      
         
            ANNESS
            Lista ta’ Regolamenti tal-BĊE
            
               1.   
               
                  Regolament (UE) Nru 1409/2013 tal-Bank Ċentrali Ewropew tat-28 ta’ Novembru 2013 dwar l-istatistika tal-ħlasijiet (BĊE/2013/43) (ĠU L 352, 24.12.2013, p. 18)
               
            
            
               2.   
               
                  Regolament (UE) 2018/231 tal-Bank Ċentrali Ewropew tas-26 ta’ Jannar 2018 dwar rekwiżiti ta’ rappurtar statistiku għal fondi tal-pensjoni (BĊE/2018/2) (ĠU L 45, 17.2.2018, p. 3)
               
            
            
               3.   
               
                  Regolament (UE) Nru 1374/2014 tal-Bank Ċentrali Ewropew tat-28 ta’ Novembru 2014 dwar rekwiżiti ta’ rapportar statistiku għal korporazzjonijiet tal-assigurazzjoni (BĊE/2014/50) (ĠU L 366, 20.12.2014, p. 36)